Document ID: 32000D0363

Komisjoni otsus,
28. aprill 2000,
kaupade ja reisijate mereveo statistilisi aruandeid käsitleva nõukogu direktiivi 95/64/EÜ rakenduseeskirjade kohta
(teatavaks tehtud numbri K(2000) 1134 all)
(EMPs kohaldatav tekst)
(2000/363/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 8. detsembri 1995. aasta direktiivi 95/64/EÜ kaupade ja reisijate merevedu käsitlevate statistiliste aruannete kohta, [1] nagu seda on muudetud komisjoni otsusega 98/385/EÜ, [2] ning eelkõige selle artikleid 4 ja 12,
ning arvestades järgmist:
(1) Komisjon peab eespool nimetatud otsusega kehtestatud sadamate loetelu korrapäraselt ajakohastama.
(2) Nimetatud direktiivi lisade sisu on vaja muuta.
(3) Käesolevas otsuses sätestatud meetmed on kooskõlas nõukogu otsusega 89/382/EMÜ, Euratom [3] loodud statistikaprogrammi komitee arvamusega,
ON VASTU VÕTNUD KÄESOLEVA OTSUSE:
Artikkel 1
1. Direktiivi 95/64/EÜ II, IV, V ja VIII lisa muudetakse järgmiselt.
1. II lisa. Lastiliikide liigituses:
a) liigis "Veerem (iseliikuv)":
i) asendatakse alaliigi kirjeldus "Sõiduautod ja nende haagised/haagiselamud" (kood 52) sõnadega "Sõiduautod, mootorrattad ja nende haagised/haagiselamud";
ii) lisatakse alaliik "Muud iseliikuvad liikuvad ühikud" koodiga 59;
b) liigis "Veerem (mitteiseliikuv)":
i) asendatakse alaliigi kirjeldus "Muud liikuvad ühikud" (kood 60) sõnadega "Mitteiseliikuvad liikuvad ühikud";
ii) asendatakse alaliigi kirjeldus "Eraldi haagiselamud ning muud maantee-, põllumajandus- ja tööstushaagised" (kood 62) sõnadega "Eraldi haagiselamud ning muud maantee-, põllumajandus- ja tööstussõidukid";
iii) lisatakse uus alaliik "Muud mitteiseliikuvad liikuvad ühikud" koodiga 69.
2. IV lisa. Rannikualade koodide loetelus:
a) lisatakse koodi "0012 Prantsusmaa: Vahemere rannikualad" järele uued koodid "0013 Prantsuse ülemeredepartemangud: Prantsuse Guajaana", "0014 Prantsuse ülemeredepartemangud: Martinique ja Guadeloupe" ja "0015 Prantsuse ülemeredepartemangud: Réunion";
b) kood "0043 Saksamaa: Reini jõgi" asendatakse koodiga "0043 Saksamaa: sisemaa";
c) kood "0112 Hispaania: Vahemere rannikualad ja Atlandi ookeani lõunapoolsed rannikualad" asendatakse koodiga "0112 Hispaania: Vahemere rannikualad ja Atlandi ookeani lõunapoolsed rannikualad, sh Baleaari saared ja Kanaari saared".
3. V lisa. Laeva riikkondsuse koodide loetelus:
a) lisatakse koodid "0051 Itaalia - esimene register" ja "0052 Itaalia - rahvusvaheline register";
b) asendatakse Briti Neitsisaarte kood "4611" koodiga "4680";
c) asendatakse Montserrat` kood "4612" koodiga "4700".
4. VIII lisa. Tabelis "Andmekogum C1":
a) asendatakse veerus "Nomenklatuur" viide "Lastiliik (üksnes konteiner ja veerem), II lisa (alaliigid 30, 31, 32, 33, 34, 50, 51, 52, 53, 54, 56, 60, 61, 62 ja 63)", mis seondub muutujaga "Lastiliik", viitega "Lastiliik (üksnes konteiner ja veerem), II lisa (alaliigid 30, 31, 32, 33, 34, 50, 51, 52, 53, 54, 56, 59, 60, 61, 62, 63 ja 69)";
b) tabeli viimases reas "Andmed" lisatakse kõigile kolmele väärtusele "Kauba brutokaal tonnides", "Ühikute arv" ja "Tühjade ühikute arv" uued alaliigid "59" ja "69".
2. Direktiivi 95/64/EÜ II, IV, V ja VIII lisa uued versioonid, mis sisaldavad lõikes 1 loetletud muudatusi, on esitatud käesoleva otsuse I lisas.
Artikkel 2
Otsuse 98/385/EÜ II lisas esitatud sadamate loetelu asendatakse ajakohastatud ning riikide ja rannikualade järgi kodeeritud ja liigitatud loeteluga, mis on esitatud käesoleva otsuse II lisas.
Artikkel 3
Käesolev otsus on adresseeritud liikmesriikidele.
Brüssel, 20. aprill 2000

Labels: 8
19